Kun yoo ta'uu baatee heerri mootummaa fi sirna heerri mootummaa qaamni cabsu, dhaabileen siyaasaa, waldaaleen biroo fi abbootiin aangoo balleessaa isaaniitiif yoo itti gaafataman akka ta'e ifa dha. Itti gaafatammuummaa kana fixaan baasuudhaaf gahee ol'aanaa kan qaban ammoo qaamoota haqaa dha.Qaamoleen haqaas itti gaafatammuummaa kana galmaan gahuu kan danda'an yoo sirna heera mootummaa fi heera mootummaadhaaf amanammummaan yoo dhaabbatan qofa dha.Qaamoleen haqaa heera mootummaadhaaf kan dhaabbachuu danda'an yoo qajeeltoowwan bu'uuraa heera mootummaa fi tumaalee heera mootummaa irratti ejjannoo waliinii tokko yoo qabanii fi heera mootummaa kabachiisuuf yoo qophaa'anii dha. Kanaafuu oggeessoonnii qaamoolee haqaa keessatti hojjeetan kaayyoo fi afuura heera mootummaa haalaan hubachuudhaan faayyidaa fedhii uummataa heera mootummaa irra jiran akkasumas soonaawwan ummataa hojiirra oolchuudhaaf kutannoodhaan ka'uu qabu.Heera mootummaa fi dhaabbilee heera mootummaadhaan uummataaf hundaa'an hunda dalagaa guyyaa guyyaa isaanii keessatti heera mootummaa fayyadamuudhaan hojirra oolchuu qabu.